'કાલે સવારે સાડા નવ વાગ્યે...' સામે ઊભેલી દીકરીના બંને ખભા પર પોતાના બંને હાથ મૂકીને બાપ ભાંગી પડ્યો. 'શાલુબેટા, આમ તો, એક્સિડન્ટ થયો એ જ વખતે તારી મમ્મી આપણને છોડીને જતી રહી હતી. નવી શોધખોળ અને ટેક્નોલોજીથી આ ડૉક્ટરો કંઈક ચમત્કાર કરી બતાવશે એ આશાએ એને અહીં દાખલ કરાવી...’ પારાવાર પીડા સાથે એમણે નિરાશાથી માથું ધુણાવ્યું. 'મગજનો પાછળનો હિસ્સો એટલો ખરાબ રીતે છૂંદાઈ ગયેલો હતો કે એને રિપેર કરવાની દુનિયાના કોઈ ડૉક્ટર પાસે તાકાત નથી. મુંબઈથી આવેલા ન્યુરોસર્જને એની તમામ કુશળતા હોડમાં મૂકેલી. ઓપરેશન થિયેટરમાં એ પાંચ કલાક ઝઝૂમેલો, પણ એનો ઈલાજ કારગત ના નીવડ્યો. એર એમ્બ્યુલન્સમાં અમેરિકા કે ઇંગ્લેન્ડ લઈ જવા માટે પણ એને પૂછેલું, પણ એણે પોઝિટિવ જવાબ નહોતો આપેલો...'